ไอโออิลุ้นโตโยต้าฟื้นไข้
ชี้เลื่อนส่งรถป้ายแดงนานเกินกระทบตลาดประกันภัยชั้น1
10 ส.ค. 2554

ชี้เลื่อนส่งรถป้ายแดงนานเกินกระทบตลาดประกันภัยชั้น1
ไอโออิหวังโตโยต้า ผู้ถือหุ้นใหญ่สามารถส่งรถป้ายแดงลูกค้าได้ตามปกติหลังประกาศชะลอส่งมอบเมื่อสัปดาห์ที่ผ่านมา
แหล่งข่าวบริษัท ไอโออิ กรุงเทพ ประกันภัย เปิดเผยว่า คาดว่าบริษัทโตโยต้าจะสามารถแก้ปัญหาการผลิตรถยนต์ได้ตามปกติในเร็วๆ นี้ หลังจากมีการประกาศชะลอส่งรถป้ายแดงให้ลูกค้าที่ทำการจองซื้อเมื่อสัปดาห์ที่ผ่านมา เพราะประสบปัญหาแผ่นดินไหว และสึนามิ ทำให้ไฟฟ้าใช้ได้ไม่ปกติ
“หากยังมีปัญหาชะลอส่งรถป้ายแดงต่อไปอีกระยะหนึ่งมีปัญหากับการทำตลาดประกันภัยรถชั้น 1 แน่นอน แต่ตอนนี้ยังไม่เห็นสัญญาณชะลอตัวที่ชัดเจน เพราะเพิ่งจะมีปัญหา” แหล่งข่าวเปิดเผย
แหล่งข่าวเปิดเผยว่า บริษัท โตโยต้า เป็นหนึ่งในผู้ถือหุ้นใหญ่ของบริษัท ซึ่งจะได้ลูกค้ารถป้ายแดงของโตโยต้าปีละประมาณ 60-70% ของเบี้ยประกันภัยรถยนต์ทั้งหมดในแต่ละปี
สำหรับปี 2553 ที่ผ่านมา มีเบี้ยรับรวม 2,227 ล้านบาท เป็นเบี้ยประกันภัยรถยนต์ 70% หรือ 1,559 ล้านบาท ซึ่ง 6070% เป็นประกันรถป้ายแดงของโตโยต้า ที่เหลือเป็นประกันภัยทรัพย์สิน อัคคีภัย และประกันภัยทางทะเล
“ประกันมารีนอาจจะกระทบในส่วนของการนำเข้า หากอนาคตกำลังการผลิตของโตโยต้าลดลง จะทำให้การนำเข้าลดลงด้วย” แหล่งข่าวเปิดเผย
อย่างไรก็ตาม 2 เดือนแรกของปี 2554 ตัวเลขยอดขายยังคงเติบโตในอัตรา 30% มีเบี้ยประมาณ 300 ล้านบาท ส่วนเดือน มี.ค.ยังเติบโตต่อเนื่อง ยังไม่ได้รับผลกระทบจากการชะลอส่งรถป้ายแดงของโตโยต้า
สำหรับปี 2554 บริษัทตั้งเป้าหมายเบี้ยรับรวมเติบโต 12% จากปี 2553 หรือประมาณ 2,500 ล้านบาท ลดลงจากปีที่แล้ว เพราะฐานเบี้ยรับรวมมีขนาดใหญ่ขึ้น การจะเติบโตได้เร็วและแรงเหมือนช่วง 2 ปีที่ผ่านมาเป็นไปได้ยาก
นอกจากนี้ ยังเป็นการตั้งประมาณการจากภาวะน้ำมันแพง ทำให้ต้นทุนสินค้าอุปโภคและบริโภคสูงขึ้น ประชาชนมีความระมัดระวังการใช้จ่าย เศรษฐกิจญี่ปุ่นชะลอตัว ทำให้การนำเข้าลดลง
“สิ่งที่จะกระตุ้นเศรษฐกิจและกำลังซื้อในตลาดคือ การเลือกตั้ง และการลงทุนของภาครัฐต้องเป็นตัวนำ จึงจะทำให้เศรษฐกิจยังเดินหน้าต่อไปได้ตามเป้าหมายที่วางไว้” แหล่งข่าวเปิดเผย